C 296/6

Ilmoitus toimijoille

Raakaöljyn tai öljytuotteiden tuonti Venäjältä unioniin

(2022/C 296/05)

Rajoittavista toimenpiteistä Ukrainan tilannetta epävakauttavien Venäjän toimien johdosta 31 päivänä heinäkuuta 2014 annetun neuvoston asetuksen (EU) N:o 833/2014 (1) muuttamisesta 3 päivänä kesäkuuta 2022 annetulla neuvoston asetuksella (EU) 2022/879 kielletään asetuksen liitteessä XXV lueteltujen raakaöljyn tai öljytuotteiden ostaminen, tuonti tai siirto suoraan tai välillisesti, jos ne ovat peräisin Venäjältä tai jos ne viedään Venäjältä asetuksen julkaisemista seuraavasta päivästä alkaen (neuvoston asetuksen (EU) 833/2014 3 m artikla). CN-koodiin 2709 00 kuuluvien tavaroiden siirtymäkausi kestää 5. joulukuuta 2022 asti ja CN-koodiin 2710 kuuluvien tavaroiden siirtymäkausi 5. helmikuuta 2023 asti.

Mainitussa artiklassa säädetään erityisiä ja väliaikaisia poikkeuksia eräille EU:n jäsenvaltioille, tuotteille ja kuljetusmenetelmille.

Venäläiseen öljyyn, joka kuljetetaan sekoitettuna yhdessä muuta alkuperää olevan öljyn kanssa, sovelletaan kieltoa: koska öljy on keskenään korvattavissa oleva aines, jota ei voida erottaa fyysisesti sen alkuperän perusteella, pakotteita sovelletaan Venäjältä peräisin olevaan öljyyn, joka on tuotu, siirretty tai ostettu EU:ssa ja joka on sekoitettu yhdessä muuta alkuperää olevan öljyn kanssa, ellei jäsenvaltion kansallisille viranomaisille voida tarkasti osoittaa, miten suuri osuus ei ole peräisin Venäjältä. Tällaisessa tapauksessa muualta kuin Venäjältä peräisin olevan öljyn tarkka osuus voidaan tuoda unioniin.

Unionin tuojat ovat vastuussa 3 m artiklan ja erityisesti sen 3 kohdan c alakohdan säännösten noudattamisesta. Raakaöljyn ja/tai öljytuotteiden tuontiin osallistuvia talouden toimijoita kehotetaan toteuttamaan kaikki tarvittavat huolellisuustoimenpiteet sen varmistamiseksi, että pakotteiden kohteena olevaa venäläistä raakaöljyä ei tuoda, vaikka suurin osa sen sisältämästä sekoituksesta olisi kolmannesta maasta peräisin olevaa öljyä, ja osoittamaan tämä, ellei jäsenvaltion kansallisille viranomaisille voida tarkasti osoittaa, miten suuri osuus tuotteesta ei ole peräisin Venäjältä. Tämä voidaan tehdä monin eri keinoin, kuten laivaan lastatun öljyn alkuperäselvityksillä tai mahdollisuuksien mukaan kemiallisen analyysin tuloksilla. Tuojia kehotetaan myös lisäämään ostosopimukseen lauseke, jonka mukaan viejä vahvistaa, että myyty öljy ei sisällä venäläistä öljyä ja että sopimuksen mukaan viejä olisi vastuussa virheellisistä ilmoituksista, jos myyty öljy sisältäisi venäläistä öljyä.

Öljyn tuontia valvotaan mm. asiakirjatarkastuksilla (esim. yksityiskohtaisten tietojen pyytäminen öljyn alkuperän todistamiseksi) ja tarvittaessa kemiallisilla analyyseillä (laboratorion tarkastus). Jos tuoja voi osoittaa, kuinka suuri osuus lähetyksestä ei ole venäläistä raakaöljyä, kyseistä osuutta vastaava määrä voidaan purkaa. Lähetyksen loppuosan saapuminen Euroopan unionin tullialueelle on evättävä. Jos ei ole mahdollista määrittää muun kuin venäläisen öljyn tarkkaa osuutta ja jos todetaan, että tuote sisältää venäläistä raakaöljyä, mitään osaa lähetyksestä ei saa purkaa EU:ssa.

Euroopan unionin jäsenvaltioiden tulliviranomaisia on kehotettu toteuttamaan kaikki tarvittavat toimenpiteet ja noudattamaan erityistä huolellisuutta vähentääkseen riskiä siitä, että raakaöljyä koskevia Venäjän tuontipakotteita kierretään sekoittamalla sitä kolmansista maista peräisin olevan öljyn kanssa. Ne pyytävät erityisesti asiakirjatodisteita tai muita asianmukaisia todisteita siitä, että öljytoimitukset eivät sisällä Venäjältä peräisin olevaa öljyä.

Vaikka tuojat ovat ensisijaisesti vastuussa öljyyn liittyvien pakotteiden noudattamisesta, kaikkia EU:hun suuntautuvaan öljyntuontiin osallistuvia toimijoita – mukaan lukien liikenteenharjoittajat, vakuutuksenantajat ja rahoituslaitokset, jotka avaavat luottolimiittejä tai myöntävät rembursseja – kehotetaan noudattamaan asianmukaista huolellisuutta, jotta ne eivät osallistu venäläisen raakaöljyn kuljettamiseen tai vakuuttamiseen EU:ssa. Tämä johtuu neuvoston asetuksen (EU) N:o 833/2014 3 m artiklan 2 kohdassa säädetystä kiellosta antaa teknistä apua, rahoitusta tai rahoitusapua raakaöljyn ja öljytuotteiden ostoon, tuontiin tai siirtoon.

Tuojia ja kaikkia talouden toimijoita kehotetaan seuraamaan asiaa koskevia päivityksiä, jotka julkaistaan säännöllisesti Euroopan komission verkkosivustolla (2).

(1) https://eur-lex.europa.eu/legal-content/FI/TXT/HTML/?uri=CELEX:02014R0833-20220604&from=EN

(2) Sanctions adopted following Russia’s military aggression against Ukraine | European Commission (europa.eu)